Navarra Suma talde parlamentarioari atxikitako foru parlamentari Iñaki Iriarte López jaunak 10-20-PES-00088 idatzizko galdera egin du. Hona hemen Hezkuntzako kontseilariak horri buruz ematen dion informazioa:

2020ko otsailaren 26an, Navarro Villoslada BHIan egindako bileran, Italian ikasketa-bidaian zeuden ikasleen familiei Lombardia eta Veneto eskualdeetatik zetozen pertsonentzako jarduera-protokoloei buruzko informazioa eman zitzaien. Nafarroako Osasun Publikoaren eta Lan Osasunaren Institutuko Gaixotasun Transmitigarrien eta Txertaketen Ataleko buruak eman zituen informazioa eta galdera tekniko-sanitarioen erantzunak. Bertaratutakoei helarazitako informazioan adierazten zen hura ez zela behin betikoa, horri buruzko erabateko ebidentzia zientifikorik ez zegoelako. Bilera hartatik, Hezkuntza Departamentua ez da berriro berariaz harremanetan jarri orduan deitutako familiekin. Aldi horretan guztian, Hezkuntza Departamentuak, Osasun Departamentuarekin lankidetza estuan, osasun-agintariek argitaratu duten informazio eguneratua eskuratzeko aukera eman du, Nafarroako gizarte osora iristeko, oro har, eta hezkuntza-komunitatera, bereziki.

Hala, 2020ko martxoaren 5ean, Hezkuntza Zuzendaritza Nagusiak mezu bat bidali zien ikastetxeei (erantzun honekin batera doa horren kopia), haien arduradunek eta dagokien hezkuntza-komunitateak informazio eguneratua eskuratu ahal izan zezaten. Une oro, Hezkuntza Departamentuak Osasun Departamentuarekin lankidetzan jardun du, komunikazio-kanalen bidez, hezkuntza-komunitatea behar bezala informatuta edukitzeko.

Iruñean, 2020ko ekainaren 9an

Hezkuntzako kontseilaria: Carlos Gimeno Gurpegui

ERANSKINA

Ikastetxeentzako koronabirusaren gaineko argibideak

2020ko martxoaren 5ean

Zuzendari horiek:

COVID-19 koronabirus dela-eta sortu den osasun alertari buruz honakoa jakinarazi nahi dugu Hezkuntza Departamentutik:

Nafarroan departamentu arteko batzorde bat eratu da COVID-19 koronabirus dela-eta sortu den osasun alertaren aurrean koordinazioa areagotzeko estatuen eta autonomia erkidegoen artean, bai eta Foru Komunitateko osasun sistemaren barruan bertan. Alde horretatik, Nafarroan eguneratuta dago jada prebentziorako eta osasun laguntzarako sistema osoa, oinarri hartuta Osasun Ministerioak zuzendu duen Lurraldearteko Kontseiluak kontsentsuz ezarritako protokoloa.

Nolanahi ere, kontuan hartuta egoera hau dinamikoa dela, pentsatzekoa da osasun agintariek ematen dituzten protokoloak eta gomendioak eguneratu beharko direla etengabe.

Eguneraketa horien berri berehalakoan izateko, Hezkuntza Departamentuaren web atarian esteka bat gehitu da, Espainiako Gobernuaren web-orri ofizialean sartzeko.

Web horretan alderdi hauei buruzko informazioa dago:

 Gaur egungo egoera

 Herritarrentzako argibideak

 Profesionalentzako agiri teknikoak

 Prentsarentzako informazioa

“Herritarrentzako argibideak” izeneko atalean herritarrentzat, oro har, interes handiena duen informazioa dago, zenbait materialekin eta baliabide infografikorekin osatuta.

Osasun alertaz egiten diren galdera ohikoenei buruzko informazioaz gain, gaurko egunarekin, 2020ko martxoak 4, bidaiei dagokionez esan beharra dago EZ dela gomendatzen gaitzak jotako tokietara joatea, behar-beharrezkoa ez bada.

Herrialde bakoitzeko agintariek edozein unetan har ditzakete egokitzat jotzen dituzten neurriak, eta beraz, komeni da horien jakitun egotea bidaiaren bat egiteko asmoa izanez gero.

Zentzuz eta alarmismorik gabe jokatzeko, garrantzitsua da ikastetxeetan erabakiak zuhurtzia handiz hartzea, osasun agintariek helarazten dizkiguten gomendio eguneratuetan oinarrituta. Egokia dela dirudi, aipatutako web-orrian eskura dauden baliabideak lagun, ikastetxeetan lan pedagogikoa egitea osasun alerta honen inguruan: higiene neurriak, informazio fidagarria, nola babestu, bidaietarako gomendioak eta abar. Horrela, zalantzarik gabe, lagunduko dugu COVID-19 koronabirusak sortu duen osasun alerta honen kudeaketa eraginkorragoa eta lasaiagoa izan dadin.

Agur t’erdi

Gil Sevillano González, Hezkuntzako Zuzendari Orokorra